ສະຫາຍ ຫງວຽນຝູຈ້ອງ ເລຂາທິການໃຫຍ່ພັກກອມມູນິດຫວຽດນາມ (ພາບ: TTXVN)
ເພື່ອປະຕິບັດໂຄງການດຳເນີນງານລວມທັງສະໄໝ, ຄະນະບໍລິຫານງານສູນກາງພັກດຳເນີນກອງປະຊຸມຄັ້ງທີສີ່ ແນໃສ່ປຶກສາພິຈາລະນາແລະໃຫ້ຄວາມຄິດເຫັນກ່ຽວກັບ: ສະພາບການເສດຖະກີດ - ສັງຄົມປີ 2016, ຮ່າງແຜນການພັດທະນາເສດຖະກີດ - ສັງຄົມປີ 2017; ວາງແຜນນະໂຍບາຍ, ນະໂຍບາຍທີ່ສຳຄັນຈຳນວນໜຶ່ງ ເພື່ອປ່ຽນແປງໃໝ່ຕົວແບບເຕີບໂຕ, ຍົກສູງຄຸນນະພາບຂອງການເຕີບໂຕ, ສະມັດຕະພາບຂອງງານ ແລະ ຄວາມສາມາດແຂ່ງຂັນ ຂອງພື້ນຖານເສດຖະກິດ; ປະຕິບັດການເຊື່ອມໂຍງເສດຖະກິດສາກົນຢ່າງມີປະສິດທິຜົນ, ຮັກສາສະຖຽນລະພາບທາງການເມືອງ - ສັງຄົມ ໃນສະພາບທີ່ຫວຽດນາມເຂົ້າຮ່ວມໃນບັນດາສັນຍາການຄ້າເສລີຮຸ່ນໃໝ່; ເພີ່ມທະວີການກໍ່ສ້າງ, ປັບປຸງພັກ,...
ເພື່ອປະຕິບັດໂຄງການດຳເນີນງານລວມທັງສະໄໝ, ຄະນະບໍລິຫານງານສູນກາງພັກດຳເນີນກອງປະຊຸມຄັ້ງທີສີ່ ແນໃສ່ປຶກສາພິຈາລະນາແລະໃຫ້ຄວາມຄິດເຫັນກ່ຽວກັບ: ສະພາບການເສດຖະກີດ - ສັງຄົມປີ 2016, ຮ່າງແຜນການພັດທະນາເສດຖະກີດ - ສັງຄົມປີ 2017; ວາງແຜນນະໂຍບາຍ, ນະໂຍບາຍທີ່ສຳຄັນຈຳນວນໜຶ່ງ ເພື່ອປ່ຽນແປງໃໝ່ຕົວແບບເຕີບໂຕ, ຍົກສູງຄຸນນະພາບຂອງການເຕີບໂຕ, ສະມັດຕະພາບຂອງງານ ແລະ ຄວາມສາມາດແຂ່ງຂັນ ຂອງພື້ນຖານເສດຖະກິດ; ປະຕິບັດການເຊື່ອມໂຍງເສດຖະກິດສາກົນຢ່າງມີປະສິດທິຜົນ, ຮັກສາສະຖຽນລະພາບທາງການເມືອງ - ສັງຄົມ ໃນສະພາບທີ່ຫວຽດນາມເຂົ້າຮ່ວມໃນບັນດາສັນຍາການຄ້າເສລີຮຸ່ນໃໝ່; ເພີ່ມທະວີການກໍ່ສ້າງ, ປັບປຸງພັກ, ກີດກັ້ນແລະຍູ້ຖອຍຄວາມເຊື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ, ບັນດາປະກົດການ “ຫັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ່ພາຍໃນ ແລະ ບັນຫາສຳຄັນອື່ນອີກຈຳນວນໜຶ່ງ.
ໂດຍຕາງໜ້າກົມການເມືອງ, ຄະນະເລຂາທິການ, ຂ້າພະເຈົ້າຂໍສະແດງຄວາມຊົມເຊີຍຢ່າງສຸດໃຈຕໍ່ບັນດາສະຫາຍກຳມະການຄະນະບໍລິຫານງານສູນກາງ, ບັນດາຜູ້ແທນແຂກທີ່ຖືກເຊີນ ທີ່ໄດ້ມາຮ່ວມກອງປະຊຸມ ແລະ ຂໍຝາກຄຳອວຍພອນໄຊອັນປະເສີດ ມາຍັງບັນດາສະຫາຍທຸກຄົນ. ໃນເວລາທີ່ຜ່ານມາ, ກົມການເມືອງໄດ້ຊີ້ນຳຄະນະກຳມະການພັກລັດຖະບານ ແລະ ບັນດາຄະນະພັກ ໃຫ້ຕັ້ງໜ້າກະກຽມລາຍງານແລະແຜນຮ່າງຕ່າງໆ. ຕາມລະບຽບການເຮັດວຽກ, ຫ້ອງການສູນກາງພັກໄດ້ສົ່ງເອກະສານໄປຍັງບັນດາສະຫາຍ ເພື່ອໃຫ້ບັນດາສະຫາຍຄົ້ນຄວ້າກ່ອນ. ຕໍ່ໄປນີ້, ຂ້າພະເຈົ້າຂໍເນັ້ນຢ້ຳຕື່ມອີກບາງປະການທີ່ກ່ຽວພັນກັບບັນດາເນື້ອໃນ ແລະ ໜ້າທີ່ຂອງກອງປະຊຸມ, ທີ່ມີລັກສະນະແນະນຳ ຍົກບັນຫາ, ຫວັງວ່າບັດາສະຫາຍຈະເອົາໃຈໃສ່ໃນເວລາປຶກສາສົນທະນາ, ພິຈາລະນາ ແລະຕັດສິນລົງມະຕິ.
ກ່ຽວກັບສະພາບການເສດຖະກີດ - ສັງຄົມປີ 2016, ຮ່າງແຜນການພັດທະນາເສດຖະກີດ - ສັງຄົມປີ 2017
ປີ 2016 ແມ່ນປີທຳອິດທີ່ຜັນຂະຫຍາຍປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ, ຄຽງຂ້າງກັບໂອກາດ ແລະຄວາມສະດວກ ກໍ່ມີຄວາມຫຍຸ້ງຍາກ, ສິ່ງທ້າທາຍບໍ່ໜ້ອຍ. ຜົນສຳເລັດຂອງກອງປະຊຸມໃຫຍ່ຄັ້ງທີ XII ໄດ້ສ້າງເປັນແຮງກະຕູ້ນ ແລະບັນຍາກາດໃໝ່ ໃຫ້ແກ່ພາລະກິດການປ່ຽນແປງໃໝ່, ກໍ່ສ້າງ ແລະ ປົກປັກຮັກສາປະເທດຊາດ. ພາຍຫຼັງກອງປະຊຸມໃຫຍ່ຄັ້ງທີ XII ຂອງພັກ, ສູນກາງໄດ້ນຳພາການເລືອກຕັ້ງສະມາຊິກສະພາແຫ່ງຊາດຊຸດທີ XIV ແລະສະມາຊິກສະພາປະຊາຊົນຂັ້ນຕ່າງໆ ສະໄໝ 2016 - 2021 ຢ່າງສຳເລັດຜົນ; ປັບປຸງບູລະນະຢ່າງໄວບັນດາອົງການນຳພາຂອງພັກແລະລັດ; ຮີບເຮັ່ງກໍ່ສ້າງ ແລະ ຕັ້ງໜ້າຈັດຕັ້ງປະຕິບັດແຜນການພັດທະນາເສດຖະກິດ - ສັງຄົມປີ 2016 ແລະ 5 ປີ 2016 - 2020. ລະບົບການເມືອງທັງໝົດໄດ້ຕັ້ງໜ້າສືບທອດ ແລະເສີມຂະຫຍາຍບັນດາຜົນງານ ຄວາມສຳເລັດທີ່ຍາດມາໄດ້, ແກ້ໄຂຜ່ານຜ່າຈຸດອ່ອນ, ຂໍ້ຈຳກັດຄົງຄ້າງ ແລະ ມີສະຕິສ່ອງໃສທຸ່ນທ່ຽງໃນການແກ້ໄຂຢ່າງຖືກຕ້ອງ ທັນການກ່ຽວກັບບັນດາບັນຫາໃໝ່ ທີ່ເກີດຂຶ້ນຍ້ອນການກະທົບທາງລົບຂອງສະພາບການທີ່ບໍ່ສະດວກເຊັ່ນ ເສດຖະກິດໂລກຟື້ນຕົວຄືນໃໝ່ຢ່າງຊັກຊ້າ ແລະອາດຈະມີເຫດບັງເອີນທີ່ຄາດເດົາຍາກ; ລາຄານ້ຳມັນດິດຕົກຕ່ຳ, ແລະຢູ່ໃນລະດັບຕ່ຳກວ່າຕັ້ງຫຼາຍທຽບກັບຄາດໝາຍແຜນການ ເຊິ່ງເປັນຜົນສະທ້ອນເຖິງແຫຼ່ງລາຍຮັບງົບປະມານແຫ່ງລັດ ແລະ ການຂະຫຍາຍຕົວຂອງຂະແໜງອຸດສາຫະກຳນ້ຳມັນອາຍແກັສ. ສະພາບແຫ້ງແລ້ງທີ່ແກ່ຍາວຢູ່ບັນດາແຂວງຕອນໃຕ້ພາກກາງ ແລະ ໄຕງວຽນ; ໄພແຫ້ງແລ້ງ, ນ້ຳເຄັມຄຸກຄາມຢູ່ເຂດທົ່ງພຽງແມ່ນ້ຳຂອງ; ຄວາມໜາວຮ້າຍແຮງ, ພາຍຸນ້ຳຖ້ວມຢູ່ບາງແຂວງພາກເໜືອ ແລະ ອຸບັດເຫດສິ່ງແວດລ້ອມທີ່ຮ້າຍແຮງຢູ່ບັນດາແຂວງພາກກາງ ໄດ້ເປັນຜົນກະທົບທີ່ໜັກໜ່ວງ ເຖິງການພັດທະນາກະສິກຳ ແລະ ຊີວິດຂອງຊາວກະສິກອນ.
ສະເໜີໃຫ້ບັນດາສະຫາຍຈົ່ງຕິດຕາມໃກ້ຊິດກັບລາຍງານ, ໃບສະເໜີຂອງກົມການເມືອງ ແລະ ສະຖານະການຕົວຈິງຢູ່ບັນດາຂະແໜງການ, ຂົງເຂດ ແລະ ທ້ອງຖິ່ນ ເພື່ອສົນທະນາ, ປະເມີນຜົນຢ່າງພາວະວິໄສ, ຮອບດ້ານ ກ່ຽວກັບການພັດທະນາເສດຖະກິດ - ສັງຄົມໃນ 9 ເດືອນຕົ້ນປີ, ຄາດຄະເນຜົນການປະຕິບັດຈົນຮອດທ້າຍປີ 2016. ລະບຸຜົນ, ຄວາມສຳເລັດທີ່ບັນລຸໄດ້, ບັນດາຈຸດອ່ອນ ຂໍ້ຈຳກັດທີ່ຍັງຄົງຄ້າງ ແລະ ວິເຄາະໄຈ້ແຍກເພື່ອຊີ້ແຈງສາເຫດ. ເອົາໃຈໃສ່ສົມທຽບກັບບັນດາເປົ້າໝາຍ, ໜ້າທີ່ທີ່ໄດ້ວາງອອກມາ, ໂດຍສະເພາະແມ່ນເປົ້າໝາຍ, ໜ້າທີ່ຮັກສາສະຖຽນລະພາບຂອງເສດຖະກິດມະຫາພາກ ແລະ ຄວາມເຕີບໂຕໃນລະດັບປະມານ 6,7%; ພັດທະນາວັດທະນະທຳ - ສັງຄົມ, ເບິ່ງແຍງດູແລຊີວິດຄວາມເປັນຢູ່ຂອງປະຊາຊົນ, ຮັບປະກັນສະວັດດີການສັງຄົມ; ປົກປັກຮັກສາເອກະລາດ, ອຳນາດອະທິປະໄຕຂອງຊາດ, ຄວາມສະຫງົບດ້ານການເມືອງ, ຄວາມເປັນລະບຽບຮຽບຮ້ອຍ ແລະ ຄວາມປອດໄພທາງສັງຄົມ, ຮັກສາສິ່ງແວດລ້ອມສັນຕິພາບ ແລະ ສະຖຽນລະພາບ ເພື່ອພັດທະນາປະເທດຊາດ.
ບົນພື້ນຖານວິເຄາະໄຈ້ແຍກ, ຄາດຄະເນສະພາບການທີ່ອາດຈະເກີດຂຶ້ນໃນເວລາຕໍ່ໜ້າ, ກຳໂອກາດ, ຄວາມສະດວກແລະຫຍຸ້ງຍາກ ສິ່ງທ້າທາຍ, ກຳນົດແຈ້ງເປົ້າໝາຍສັງລວມ, ບັນດາເລກຄາດໝາຍພື້ນຖານ ທີ່ສຳຄັນທີ່ສຸດຂອງປີ 2017 ແລະ ວາງບັນດາແຜນນະໂຍບາຍ, ນະໂຍບາຍ, ມາດຕະການທີ່ມີຄວາມສາມາດເປັນໄປໄດ້ສູງ. ພິເສດ ເອົາໃຈໃສ່ເປັນສຳຄັນເຖິງບັນດານະໂຍບາຍ, ມາດຕະການບຸກທະລຸ ເພື່ອຄຸ້ມຄອງໜີ້ສິນສາທາລະນະ, ແກ້ໄຂໜີ້ສິນທີ່ບໍ່ດີ, ຈັດວາງຄືນໃໝ່ໂຄງປະກອບງົບປະມານແຫ່ງລັດ, ຍູ້ແຮງການຈັດວາງຄືນໃໝ່ຕໍ່ການລົງທຶນສາທາລະນະ, ບັນດາວິສາຫະກິດແຫ່ງລັດ, ບັນດາຫົວໜ່ວຍພາລະກິດສາທາລະນະ ແລະ ລະບົບບັນດາທະນາຄານການຄ້າ, ປົວແປງສິ່ງແວດລ້ອມແຫ່ງການລົງທຶນທຸລະກິດ ເພື່ອລະດົມແລະນຳໃຊ້ບັນດາແຫຼ່ງພະລັງໃຫ້ມີປະສິດທິຜົນກວ່າເກົ່າ, ຮັບປະກັນບັນດາການດຸນດ່ຽງທີ່ສຳຄັນຂອງພື້ນຖານເສດຖະກິດ.
ກ່ຽວກັບການປ່ຽນແປງໃໝ່ຕົວແບບເຕີບໂຕ, ຍົກສູງຄຸນນະພາບການເຕີບໂຕ, ສະມັດຕະພາບແຮງງານ ແລະ ຄວາມສາມາດແຂ່ງຂັນຂອງພື້ນຖານເສດຖະກິດ
ນີ້ແມ່ນບັນຫາທີ່ມີຄວາມໝາຍຍຸດທະສາດ ແລະ ຄວາມສຳຄັນພິເສດ, ຕັດສິນຄວາມສຳເລັດຂອງພາລະກິດການປ່ຽນແປງໃໝ່. ເລີ່ມຈາກສະພາບຄວາມເປັນຈິງໃນ 5 ປີແຫ່ງການປະຕິບັດມະຕິກອງປະຊຸມໃຫຍ່ຄັ້ງທີ່ XI ຂອງພັກໃນສະພາບການທີ່ການເຊື່ອມໂຍງສາກົນນັບມື້ນັບກວ້າງຂວາງເລິກເຊິ່ງ, ການປະຕິວັດອຸດສາຫະກຳຄັ້ງທີສີ່ເກີດຂຶ້ນຢ່າງໄວວາ, ກອງປະຊຸມໃຫຍ່ຄັ້ງທີ XII ໄດ້ປັບປຸງ ເພີ່ມເຕີມນະໂຍບາຍທີ່ສຳຄັນນີ້ ແລະ ກຳນົດຄວາມຮຽກຮ້ອງຕ້ອງການທີ່ຕ້ອງສືບຕໍ່ຍູ້ແຮງການປະຕິບັດໜ້າທີ່ປ່ຽນແປງໃໝ່ຕົວແບບເຕີບໂຕ, ຍົກສູງຄຸນນະພາບການເຕີບໂຕ, ສະມັດຕະພາບຂອງງານ ແລະ ຄວາມສາມາດແຂ່ງຂັນຂອງພື້ນຖານເສດຖະກິດ.
ໃບສະເໜີ ແລະ ແຜນຮ່າງທີ່ນຳສະເໜີຕໍ່ກອງປະຊຸມສູນການຄັ້ງນີ້ ໄດ້ຕີລາຄາໂດຍລວມກ່ຽວກັບສະພາບການປ່ຽນແປງໃໝ່ຕົວແບບເຕີບໂຕ ຕິດກັບການຈັດວາງຄືນໃໝ່ພື້ນຖານເສດຖະກິດຫວຽດນາມໃນຊຸມປີທີ່ຜ່ານມາ, ຊີ້ໃຫ້ເຫັນ 7 ຜົນສຳເລັດ, 6 ຂໍ້ຈຳກັດ ຈຸດອ່ອນ, 3 ສາເຫດຕົ້ນຕໍ ແລະ 5 ບົດຮຽນປະສົບການ; ຈາກນັ້ນ ໄດ້ນຳສະເໜີບັນດາທັດສະນະ ແລະ ທິດທາງແຜນນະໂຍບາຍ ນະໂຍບາຍທີ່ສຳຄັນຈຳນວນໜຶ່ງ ເພື່ອສືບຕໍ່ປ່ຽນແປງໃໝ່ຕົວແບບເຕີບໂຕໃນເວລາຕໍ່ໄປ. ສະເໜີໃຫ້ບັນດາສະຫາຍຄົ້ນຄວ້າ, ປຶກສາພິຈາລະນາຢ່າງລະອຽດ, ປະກອບຄວາມຄິດເຫັນທີ່ເໝາະສົມກ່ຽວກັບແຕ່ລະບັນຫາ, ເອົາໃຈໃສ່ເຖິງບັນດາບັນຫາສຳຄັນ, ບັນຫາໃໝ່ ແລະຍາກ, ໂດຍສະເພາະແມ່ນ ຂໍ້ສະເໜີປ່ຽນແປງໃໝ່ທີ່ສຳຄັນ, ສຳພັດໄວ ຄືທີ່ໄດ້ລະບຸໄວ້ໃນໃບສະເໜີຂອງກົມການເມືອງ.
ກ່ຽວກັບການຕີລາຄາສະພາບການ, ຕ້ອງລົງເລິກຄົ້ນຄວ້າບັນດາສາເຫດທີ່ພາໃຫ້ເກີດຄວາມຈຳກັດ ຈຸດອ່ອນ, ໂດຍສະເພາະແມ່ນສາເຫດອັດຕະວິໄສ. ມັນແມ່ນຍ້ອນສາເຫດຕໍ່ໄປນີ້ຫຼືບໍ່: ຮັບຮູ້ຍັງບໍ່ທັນຖືກຕ້ອງແລະເປັນເອກະພາບ ກ່ຽວກັບຕົວແບບການເຕີບໂຕໃໝ່ ເຊິ່ງມີຄົບບັນດາປັດໄຈທີ່ປະກອບເປັນກຳລັງໜູນ, ແຫຼ່ງພະລັງ ແລະ ແບບວິທີສ້າງເປັນການເຕີບໂຕ, ຊ້ຳຍັງມີຄວາມຮັບຮູ້ແບບງ່າຍດາຍ, ຖືເປັນອັນໜຶ່ງອັນດຽວລະຫວ່າງຕົວແບບເຕີບໂຕ ກັບຕົວແບບພັດທະນາ. ການປ່ຽນແປງໃໝ່, ປັບປຸງບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ ຍັງຊັກຊ້າ, ຍັງບໍ່ທັນມີບາດກ້າວບຸກທະລຸໃນການລະດົມ, ຈັດແບ່ງ ແລະ ນຳໃຊ້ບັນດາແຫຼ່ງພະລັງການພັດທະນາຢ່າງມີປະສິດທິຜົນ ຕາມສັນຍານແລະກົນໄກຕະຫຼາດ. ຮັບຮູ້ຍັງບໍ່ທັນຄົບຖ້ວນ, ຈັດຕັ້ງປະຕິບັດຍັງບໍ່ທັນດີ ກ່ຽວກັບສາມການບຸກທະລຸຍຸດທະສາດ, ກ່ຽວກັບການຈັດວາງຄືນໃໝ່ໂຄງປະກອບເສດຖະກິດ, ກ່ອນອື່ນໝົດແມ່ນສາມຂົງເຂດຈຸດໜັກບຸລິມະສິດ ທີ່ກອງປະຊຸມໃຫຍ່ຄັ້ງທີ XI ໄດ້ວາງອອກມາ. ຍັງບໍ່ທັນສ້າງໃຫ້ມີການຜັນປ່ຽນຢ່າງຈະແຈ້ງ ໃນການປະຕິຮູບການສຶກສາ - ກໍ່ສ້າງ, ພັດທະນາແຫຼ່ງບຸກຄະລາກອນຄຸນນະພາບສູງ, ພັດທະນາວິທະຍາສາດ - ເຕັກໂນໂລຊີ, ຊຸກຍູ້ການປ່ຽນແປງໃໝ່ປະດິດສ້າງ, ຄົ້ນຄວ້າແລະປະຢຸກໃຊ້ວິທະຍາສາດ - ເຕັກໂນໂລຊີ, ໂດຍສະເພາະແມ່ນເຕັກໂນໂລຊີຂໍ້ມູນຂ່າວສາມ, ເຕັກໂນໂລຊີເຊື່ອມຕໍ່ເຄືອຂ່າຍອິນເຕີເນັດ. ບໍ່ມີການຈັດຕັ້ງປະຕິບັດງານທີ່ດີ ໃນການເສີມຂະຫຍາຍກາລະໂອກາດ ເງື່ອນໄຂອັນສະດວກ, ໃນການຜ່ານຜ່າຄວາມຫຍຸ້ງຍາກ ສິ່ງທ້າທາຍແຫ່ງການເຊື່ອມໂຍງສາກົນ ທີ່ມີຕໍ່ເສດຖະກິດເວົ້າລວມ ແລະ ການປ່ຽນແປງໃໝ່ຕົວແບບເຕີບໂຕ, ຍົກສູງຄຸນນະພາບການເຕີບໂຕ, ສະມັດຕະພາບແຮງງານ ແລະ ຄວາມສາມາດແຂ່ງຂັນຂອງພື້ນຖານເສດຖະກິດເວົ້າໂດຍສະເພາະ...
ກ່ຽວກັບທັດສະນະ, ກຳນົດທິດແຜນນະໂຍບາຍ, ນະໂຍບາຍທີ່ສຳຄັນ, ສະເໜີໃຫ້ບັນດາສະຫາຍຈົ່ງກຳແໜ້ນມະຕິ ແລະ ບັນດາເອກະສານຂອງກອງປະຊຸມໃຫຍ່ຄັ້ງທີ XII ເພື່ອປຶກສາສົນທະນາ, ຫັນເປັນລະອຽດ, ພັດທະນາເພີ່ມເຕີມ ແນໃສ່ປະຕິບັດມະຕິກອງປະຊຸມໃຫຍ່ໃຫ້ໄດ້ເປັນຢ່າງດີ. ກຳນົດແຈ້ງຕົວແບບເຕີບໂຕທີ່ຈະຕ້ອງສູ້ຊົນກໍ່ສ້າງ ເຊິ່ງມີການປ່ຽນແປງໃໝ່ຕ່າງໆທຽບກັບຕົວແບບເຕີບໂຕປະຈຸບັນ; ແຜນການ, ຂັ້ນຕອນໃນ 5 - 10 ປີຕໍ່ໜ້າ, ວິໄສທັດຮອດປີ 2030; ບັນດາແຜນນະໂຍບາຍ, ນະໂຍບາຍ, ມາດຕະການ ເສີມຂະຫຍາຍບົດບາດຂອງວິທະຍາສາດ - ເຕັກໂນໂລຊີ, ການປັບໂຄງສ້າງ ແລະ ຍົກສູງຄຸນນະພາບແຮງງານ, ລະດັບຈັດຕັ້ງການຜະລິດ ທຸລະກິດ, ລະດົມແລະນຳໃຊ້ແຫຼ່ງພະລັງສັງຄົມຢ່າງມີປະສິດທິຜົນ, ພິເສດແມ່ນແຫຼ່ງພະລັງຂອງຂົງເຂດເສດຖະກິດເອກະຊົນ; ແຜນນະໂຍບາຍກ່ຽວກັບການສະສົມ, ເຕົ້າໂຮມສິດນຳໃຊ້ທີ່ດິນກະສິກຳ; ນະໂຍບາຍ, ມາດຕະການແກ້ໄຂໂດຍພື້ນຖານ ບັນຫາໜີ້ສິນເສຍ ແລະບັນດາທະນາຄານການຄ້າທີ່ອ່ອນແອ…
ກ່ຽວກັບການປະຕິບັດເປັນຢ່າງດີ ວິວັດການເຊື່ອມໂຍງເສດຖະກິດສາກົນ, ຮັກສາສະຖຽນລະພາບທາງການເມືອງ - ສັງຄົມໃນສະພາບການໃໝ່
ກ່ອນໜ້ານີ້ເກືອບ 10 ປີ, ເພື່ອຊີ້ນຳນຳພາຢ່າງທັນການຕໍ່ການເຊື່ອມໂຍງເສດຖະກິດສາກົນໃນເວລາປະເທດເຮົາເຂົ້າຮ່ວມອົງການການຄ້າໂລກ, ວັນທີ 5 ກຸມພາ 2007, ຄະນະບໍລິຫານງານສູນກາງພັກສະໄໝທີ X ໄດ້ປະກາດໃຊ້ມະຕິສະບັບເລກທີ 08-NQ/TW “ກ່ຽວກັບແຜນນະໂຍບາຍ, ນະໂຍບາຍທີ່ສຳຄັນຈຳນວນໜຶ່ງ ເພື່ອໃຫ້ພື້ນຖານເສດຖະກິດພັດທະນາຢ່າງໄວ ແລະຍືນຍົງ ໃນເມື່ອຫວຽດນາມເປັນສະມາຊິກຂອງອົງການການຄ້າໂລກ”.
ນັບແຕ່ເວລານັ້ນມາຮອດປະຈຸບັນ, ໂດຍສະເພາະໃນຊຸມປີມໍ່ໆນີ້, ການເຊື່ອມໂຍງເສດຖະກິດສາກົນຂອງຫວຽດນາມໄດ້ມີບາດກ້າວຂະຫຍາຍຕົວໃໝ່ ທັງລວງກວ້າງແລະລວງເລິກ ໂດຍຜ່ານການເຊັນແລະປະຕິບັດສັນຍາການຄ້າເສລີຮຸ່ນໃໝ່, ກວມດ້ວຍບັນດາຂໍ້ຕົກລົງກ່ຽວກັບການເປີດເສລີພາບທາງດ້ານການຄ້າແລະການລົງທຶນ ແລະກວມທັງບັນດາຂໍ້ຕົກລົງກ່ຽວກັບແຮງງານ, ກຳມະບານ, ຊັບສິນທາງປັນຍາ, ວິສາຫະກິດແຫ່ງລັດ ແລະ ຫຼາຍບັນຫາກ່ຽວກັບການເມືອງ, ວັດທະນະທຳ, ສັງຄົມ ທີ່ສັບສົນແລະສຳພັດໄວທີ່ສຸດອື່ນໆ. ການທີ່ປະຊາຄົມເສດຖະກິດອາຊຽນໄດ້ຮັບການກໍ່ສ້າງຂຶ້ນເປັນທາງການທ້າຍປີ 2015, ການຜັນຂະຫຍາຍປະຕິບັດສັນຍາການຄ້າເສລີກັບ ສ.ເກົາຫຼີ, ກັບສະຫະພາບເສດຖະກິດອາຊີ - ເອີຣົບ, ພິເສດແມ່ນການເຊັນແລະກຽມໃຫ້ສັດຕະຍາບັນ ສັນຍາຄູ່ຮ່ວມມືຂ້າມປາຊີຟິກ ແລະ ສັນຍາການຄ້າເສລີກັບ ອີຢູ ຊຶ່ງໄດ້ແລະຈະອຳນວຍໂອກາດ ຄວາມສະດວກດີຫຼາຍປະການ, ແຕ່ກໍ່ມີຄວາມຫຍຸ້ງຍາກ ສິ່ງທ້າທາຍໃໝ່ບໍ່ໜ້ອຍທາງດ້ານເສດຖະກິດ ພ້ອມທັງທາງດ້ານປ້ອງກັນຊາດ, ຄວາມສະຫງົບ, ການຕ່າງປະເທດ, ວັດທະນະທຳ, ສັງຄົມ.
ບັນດາສະຫາຍຈົ່ງຄົ້ນຄວ້າເອກະສານຕ່າງໆຢ່າງລະອຽດ, ປຶກສາສົນທະນາ, ປະກອບຄວາມຄິດຄວາມເຫັນກ່ຽວກັບຄວາມຈຳເປັນຕ້ອງປະກາດໃຊ້ມະຕິສະເພາະກ່ຽວກັບບັນຫານີ້; ຕີລາຄາສະພາບການ, ສະຖານະການ, ບັນດາການກະທົບທີ່ຕັ້ງໜ້າແລະຫຍໍ້ທໍ້ ຢ່າງຮອບດ້ານ, ພາວະວິໄສ, ພິເສດແມ່ນບັນດາປັດໄຈທີ່ສົ່ງຜົນກະທົບເຖິງສະຖຽນລະພາບທາງການເມືອງ - ສັງຄົມ ແລະ ການພັດທະນາແບບຍືນຍົງຂອງປະເທດຊາດ. ກຳນົດຢ່າງຖືກຕ້ອງບັນດາໂອກາດ ແລະ ສິ່ງທ້າທາຍທີ່ມີຕໍ່ວິວັດການເຊື່ອມໂຍງສາກົນ ແລະ ພາລະກິດການສ້າງສາ, ປົດປັກຮັກສາປະເທດຊາດໃນໄລຍະ 5 - 10 ປີສະເພາໜ້າ. ທຳຄວາມກະຈ່າງແຈ້ງກ່ຽວກັບທັດສະນະ, ແນວຄິດຊີ້ນຳ ແລະ ແຜນນະໂຍບາຍ, ນະໂຍບາຍສຳຄັນຈຳນວນໜຶ່ງ ທີ່ຮັບປະກັນຜົນສຳເລັດຂອງການເຊື່ອມໂຍງ, ທັງຮັກສາສະຖຽນລະພາບທາງດ້ານການເມືອງ - ສັງຄົມໄວ້ຢ່າງໝັ້ນຄົງ.
ໃນຂະບວນວິວັດນີ້, ຕ້ອງກຳແໜ້ນມະຕິກອງປະຊຸມໃຫຍ່ຄັ້ງທີ XII ຂອງພັກກ່ຽວກັບການເຊື່ອມໂຍງສາກົນ, ສະພາບການປະຕິບັດມະຕິສະບັບເລກທີ 08/NQ-TW ຂອງຄະນະບໍລິຫານງານສູນກາງສະໄໝທີ X “ກ່ຽວກັບແຜນນະໂຍບາຍ, ນະໂຍບາຍທີ່ສຳຄັນຈຳນວນໜຶ່ງ ເພື່ອໃຫ້ພື້ນຖານເສດຖະກິດພັດທະນາຢ່າງໄວ ແລະຍືນຍົງ ໃນເມື່ອຫວຽດນາມເປັນສະມາຊິກຂອງອົງການການຄ້າໂລກ”, ມະຕິສະບັບເລກທີ 22/NQ-TW, ວັນທີ 10 ເມສາ 2013, ຂອງກົມການເມືອງສູນກາງພັກສະໄໝທີ XI, ກ່ຽວກັບການເຊື່ອມໂຍງສາກົນ ແລະ ມະຕິສະບັບເລກທີ 28/NQ-TW, ວັນທີ 25 ຕຸລາ 2013, ຂອງຄະນະບໍລິຫານງານສູນກາງສະໄໝທີ XI “ກ່ຽວກັບແຜນຍຸດທະສາດປົກປັກຮັກສາປະເທດຊາດໃນສະພາບການໃໝ່” ເພື່ອພິຈາລະນາ, ປະກາດໃຊ້ມະຕິສະເພາະສະບັບໜຶ່ງຂອງສູນກາງ ແນໃສ່ສືບທອດ, ພັດທະນາເພີ່ມເຕີມບັນດາທັດສະນະ, ແຜນນະໂຍບາຍ, ນະໂຍບາຍຂອງພັກ ກ່ຽວກັບການເຊື່ອມໂຍງສາກົນ ທີ່ສອດຄ່ອງກັບສະພາບການຂອງປະເທດ, ພາກພື້ນ ແລະ ໂລກ. ສຸມໃສ່ທຳຄວາມກະຈ່າງແຈ້ງກ່ຽວກັບທັດສະນະ, ແນວຄິດຊີ້ນຳໃນເວລາຕໍ່ໄປ ເພື່ອຕອບສະໜອງຄວາມຮຽກຮ້ອງຕ້ອງການຂອງສະພາບການໃໝ່. ກຳນົດຢ່າງລະອຽດ, ຈະແຈ້ງກ່ຽວກັບບັນດານະໂຍບາຍ, ມາດຕະການກີດກັ້ນ, ແກ້ໄຂຜ່ານຜ່າສິ່ງທ້າທາຍ, ການກະທົບທາງລົບ ຈາກການປະຕິບັດບັນດາຂໍ້ຕົກລົງສາກົນໃໝ່ ທີ່ອາດຈະເກີດຂຶ້ນ, ພິເສດແມ່ນບັນດາສິ່ງທ້າທາຍ, ການກະທົບທາງລົບທີ່ອາດຈະມີຕໍ່ກະສິກຳ, ຊົນນະບົດ ແລະຊາວກະສິກອນ, ຕໍ່ວິສາຫະກິດຂະໜາດນ້ອຍແລະຂະໜາດກາງ ໃນເມື່ອເປີດປະຕູຕະຫຼາດ, ຫລຸດອັດຕາພາສີນຳເຂົ້າສິນຄ້າເກືອບທຸກປະເພດລົງເປັນສູນ; ຕໍ່ການຮັບປະກັນການປ້ອງກັນປະເທດ, ຄວາມສະຫງົບ, ສະຖຽນລະພາບທາງການເມືອງ - ສັງຄົມ ໃນເມື່ອປະຕິບັດຂໍ້ຕົກລົງສາກົນກ່ຽວກັບແຮງງານ - ກຳມະບານ, ເປີດເສລີພາບຕະຫຼາດການບໍລິການ, ໃນນັ້ນມີ ຕະຫຼາດການບໍລິການການເງິນ - ເງິນຕາ, ການບໍລິການໂທລະຄົມມະນາຄົມ, ອິນເຕີເນັດ ແລະ ບັນດາເຄືອຂ່າງສັງຄົມ...
ກ່ຽກັບການກໍ່ສ້າງ, ປັບປຸງພັກ
ການນຳພາຂອງພັກເປັນປັດໄຈອັນດັບໜຶ່ງທີ່ຕັດສິນໄຊຊະນະທັງໝົດຂອງການປະຕິວັດຫວຽດນາມ. ການກໍ່ສ້າງ, ປັບປຸງພັກແມ່ນໜ້າທີ່ສຳຄັນພິເສດ, ມີຄວາມໝາຍຕັດສິນການດຳລົງຄົງຕົວຂອງພັກກອມມູນິດຫວຽດນາມ. ກອງປະຊຸມໃຫຍ່ຄັ້ງທີ XII ຂອງພັກໄດ້ວາງໜ້າທີພື້ນຖານ 10 ປະການ ເພື່ອກໍ່ສ້າງພັກເຮົາໃຫ້ມີຄວາມສະອາດປອດໃສ, ໝັ້ນຄົງເຂັ້ມແຂງຢ່າງແທ້ຈິງ, ໃນນັ້ນ ຢືນຢັນສືບຕໍ່ຕັ້ງໝັ້ນ, ເດັດດ່ຽວປະຕິບັດມະຕິກອງປະຊຸມສູນກາງພັກ ຄັ້ງທີ 4 ສະໄໝທີ XI ກ່ຽວກັບການກໍ່ສ້າງພັກ.
ປະຕິບັດມະຕິກອງປະຊຸມໃຫຍ່ຄັ້ງທີ XII, ຄະນະບໍລິຫານງານສູນກາງໄດ້ຕົກລົງວ່າ ກອງປະຊຸມສູນກາງຄັ້ງນີ້ຕ້ອງປຶກສາສົນທະນາ, ອອກມະຕິກ່ຽວກັບ “ເພີ່ມທະວີການກໍ່ສ້າງ, ປັບປຸງພັກ; ກີດກັ້ນ, ຍູ້ຖອຍຄວາມເຊື່ອມໂຊມທາງດ້ານແນວຄິດການເມືອງ, ແບບແຜນດຳລົງຊີວິດ, ບັນດາປະກົດການ “ຜັນປ່ຽນດ້ວຍຕົວເອງ”, “ປ່ຽນແປງດ້ວຍຕົວເອງ” ຢູ່ພາຍໃນ”. ນີ້ແມ່ນບັນຫາສຳຄັນ, ທັງພື້ນຖານ, ທັງຮີບດ່ວນ. ຢູ່ທີ່ບັນດາກອງປະຊຸມໃຫຍ່ຄັ້ງທີ VIII, IX, X ແລະ XI, ພັກເຮົາໄດ້ເນັ້ນເຖິງຄວາມຈຳເປັນຕ້ອງກີດກັ້ນ, ຍູ້ຖອຍສະພາບຄວາມເຊື່ອມໂຊມທາງດ້າງແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ. ກອງປະຊຸມໃຫຍ່ຄັ້ງທີ XII ຂອງພັດສືບຕໍ່ກ່າວເຕື່ອນ ແລະ ວາງຄວາມຮຽກຮ້ອງຕ້ອງການ: “ຕໍ່ສູ້, ກີດກັ້ນ, ຍູ້ຖອຍສະພາບຄວາມເຊື່ອມໂຊມທາງດ້ານແນວຄິດ, ຄຸນສົມບັດ, ແບບແຜນດຳລົງຊີວິດ; ກີດກັ້ນ, ຍູ້ຖອຍບັນດາປະກົດການ “ຜັນປ່ຽນດ້ວຍຕົວເອງ”, “ປ່ຽນແປງດ້ວຍຕົວເອງ”” (1); ຖືວ່ານີ້ເປັນໜຶ່ງໃນຫົກໜ້າທີ່ຈຸດໜັກໃຈກາງຂອງສະໄໝທີ XII ນີ້. ປະຕິບັດມະຕິກອງປະຊຸມສູນກາງພັກຄັ້ງທີ 4 ສະໄໝທີ XI ກ່ຽວກັບການກໍ່ສ້າງພັກ, ດ້ວຍຄວາມຕັດສິນໃຈສູງທີ່ສຸດຂອງທົ່ວພັກ, ທົ່ວປວງຊົນ ແລະ ທົ່ວກອງທັບ, ພວກເຮົາໄດ້ຮັບບັນດາຜົນສຳເລັດເບື້ອງຕົ້ນທີ່ສຳຄັນ, ແຕ່ສະພາບຄວາມເຊື່ອມໂຊມ, ການ “ຜັນປ່ຽນດ້ວຍຕົວເອງ”, “ປ່ຽນແປງດ້ວຍຕົວເອງ” ຍັງບໍ່ຖືກກີດກັ້ນ, ຍູ້ຖອຍເທື່ອ, ຍັງມີປະກົດການເກີດຂຶ້ນຢ່າງເລິກແລບ ສັບສົນກວ່າເກົ່າ, ອາດຈະພາໃຫ້ເກີດຜົນກະທົບທີ່ຄວາດຄະເນບໍ່ໄດ້.
ໃບສະເໜີຂອງກົມການເມືອງແລະບັນດາເອກະສານທີ່ກ່ຽວຂ້ອງ ທີ່ໄດ້ສົ່ງເຖິງບັນດາສະຫາຍກຳມະການສູນກາງພັກ ໄດ້ລະບຸເນື້ອໃນຂອງແຜນຮ່າງຢ່າງຄົບຖ້ວນພໍຄວນ. ບັນດາສະຫາຍຈົ່ງປະກອບຄວາມເຫັນກ່ຽວກັບຊື່, ຫົວຂໍ້ ແລະ ຂອບເຂດຂອງແຜນຮ່າງ, ສະເໜີເພີ່ມເຕີມ ປັບປຸງ. ຈາກນັ້ນ, ຕີລາຄາຢ່າງຖືກຕ້ອງກ່ຽວກັບສະພາບການ ແລະ ສາເຫດ; ກຳນົດແຈ້ງເປົ້າໝາຍ, ທັດສະນະ, ແນວຄິດຊີ້ນຳ ແລະ ບັນດາແຜນນະໂຍບາຍ, ມາດຕະການທີ່ສອດຄ່ອງກັບແຕ່ລະເນື້ອໃນ, ບັນຫາ. ບົນພື້ນຖານສືບທອດບັນດາມະຕິກ່ອນໜ້ານີ້ຂອງສູນກາງ, ພິເສດແມ່ນມະຕິກອງປະຊຸມສູນກາງຄັ້ງທີ 4 ສະໄໝທີ XI, ສະເໜີໃຫ້ຄົ້ນຄວ້າເພີ່ມເຕີມ, ຊີ້ແຈ້ງເບິ່ງວ່າ ຄວາມເຊື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດນັ້ນ ມັນເປັນແນວໃດ? ບັນດາປະກົດການ, ຄືທີ່ໄດ້ລະບຸໄວ້ໃນໃບສະເໜີ, ແຜນຮ່າງ, ຮ່າງມະຕິນັ້ນ ຊັດເຈນພຽງພໍຫຼືຍັງ, ຈະຕ້ອງລະບຸເພີ່ມເຕີມບັນຫາຫຍັງອີກ? ການ “ຜັນປ່ຽນດ້ວຍຕົວເອງ”, “ປ່ຽນແປງດ້ວຍຕົວເອງ” ຢູ່ພາຍໃນນັ້ນ ມັນເປັນແນວໃດ? ເຖິງລະດັບໃດ? ສາເຫດຂອງມັນແມ່ນຫຍັງ? ອັນຕະລາຍຄືແນວໃດ?
ດ້ວຍຈິດໃຈມອງເບິ່ງໂດຍກົງທີ່ຄວາມຈິງ, ຕີລາຄາຖືກຕ້ອງຕາມຄວາມຈິງ, ສະເໜີໃຫ້ບັນດາສະຫາຍຈົ່ງລົງເລິກໄຈ້ແຍກ, ທຳຄວາມກະຈ່າງແຈ້ງ, ຊີ້ໃຫ້ເຫັນສາເຫດຕົ້ນຕໍ, ວາງມາດຕະການແກ້ໄຂທີ່ມີຜົນສັກສິດ. ແຜນຮ່າງໄດ້ວາງກຳນົດ 4 ກຸ່ມໜ້າທີ່, ວິທິແກ້ ກ່ຽວກັບການສຶກສາອົບຮົມການເມືອງແນວຄິດ, ຕິຊົມຕົນເອງແລະຕິຊົມ; ກ່ຽວກັບກົນໄກ, ນະໂຍບາຍ; ກ່ຽວກັບກວດກາ, ຕິດຕາມກວດກາ, ລະບຽບວິໄນພັກ; ກ່ຽວກັບການເສີມຂະຫຍາຍບົດບາດຂອງປະຊາຊົນ, ຂອງແນວໂຮມປະເທດຊາດ ແລະ ບັນດາອົງການຈັດຕັ້ງການເມືອງ - ສັງຄົມ. ບັນດາກຸ່ມວິມີແກ້ໄຂເທິງນີ້ ຈະຖືກຕ້ອງ, ເຊື່ອຖືໄດ້ ແລະ ເປັນໄປໄດ້ຫຼືບໍ່ ເພື່ອເຮັດໃຫ້ສະພາບການປ່ຽນແປງໄປ? ຈະຕ້ອງເພີ່ມເຕີມວິທີແກ້ໄຂຫຍັງແດ່, ເນື້ອໃນຂອງວິທີແກ້ໄຂແຕ່ລະກຸ່ມນັ້ນ ຈະຕ້ອງເອົາໃຈໃສ່ບັນຫາຫຍັງແດ່? ວິທີແກ້ໄຂໃດທີ່ພວກເຮົາອາດຈະຈັດຕັ້ງປະຕິບັດໃນທັນທີທັນໃດ; ບັນດາວິທີແກ້ໄຂທີ່ຕ້ອງມີຂໍ້ກຳນົດ, ແນະນຳນັ້ນ ຈະຕ້ອງຈັດຕັ້ງປະຕິບັດຄືແນວໃດ?...
ບັນດາເນື້ອໃນທີ່ສະເໜີຕໍ່ກອງປະຊຸມສູນກາງຄັ້ງນີ້ ແມ່ນບັນດາບັນຫາສຳຄັນທີ່ສຸດ ສຳລັບການປະຕິບັດຢ່າງສຳເລັດຜົນມະຕິກອງປະຊຸມໃຫຍ່ຄັ້ງທີ XII ຂອງພັກ, ຊຶ່ງກວມທັງການປະຕິບັດໜ້າທີ່ຈຸດໜັກໃຈກາງຄື ພັດທະນາເສດຖະກິດ - ສັງຄົມ ແລະ ການປະຕິບັດໜ້າທີ່ຫຼັກແຫຼ່ງຄື ກໍ່ສ້າງ ປັບປຸງພັກ. ບັນດາສະຫາຍຈົ່ງເສີມຂະຫຍາຍສຸດຂີດຈິດໃຈຮັບຜິດຊອບ, ຄົ້ນຄວ້າ ປຶກສາສົນທະນາຢ່າງຟົດເດືອດ, ປະກອບຄວາມເຫັນເພື່ອບູລະນະບັນດາບົດລາຍງານ, ແຜນຮ່າງ, ຮ່າງມະຕິ, ຂໍ້ສະຫລຸບຂອງສູນກາງ ແລະ ພິຈາລະນາ, ຮັບຮອງເອົາໃນວາລະທ້າຍກອງປະຊຸມ.
ດ້ວຍຈິດໃຈດັ່ງກ່າວນັ້ນ, ຂ້າພະເຈົ້າຂໍປະກາດໄຂກອງປະຊຸມຄົບຄະນະຄັ້ງທີ 4 ຄະນະບໍລິຫານງານສູນກາງພັກສະໄໝທີ XII. ອວຍພອນໄຊໃຫ້ກອງປະຊຸມໄດ້ຮັບຜົນສຳເລັດອັນຈົບງາມ./.
ໂດຍ ຫງວຽນຝູຈ້ອງ
ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ
------------------------------------------
* ຫົວຂໍ້ໂດຍວາລະສານກອມມູນິດເປັນຜູ້ແຕ່ງ. ບົດນີ້ໄດ້ລົງພິມໃນວາລະສານກອມມູນິດ ສະບັບທີ 889 (ເດືອນພະຈິກ 2016).
(1) ເອກະສານກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII, ຫ້ອງການສູນກາງພັກ, ຮ່າໂນ້ຍ, 2016, ໜ້າ 201.